钦定古今图书集成/明伦汇编/氏族典/第394卷 > 李显忠
## 钦定古今图书集成/明伦汇编/氏族典/第394卷 > 李显忠

按《宋史李显忠传》：显忠，绥德军青涧人也。初名世辅，
南归赐名显忠。由唐以来，世袭苏尾九族巡检。父永
奇，金人陷延安授官，永奇泣。会刘豫令显忠赴东京，
永奇密戒之曰：“汝乘机即归本朝，无以我故贰志，事
成我亦不朽矣。”已而豫废兀术，授显忠承宣使，知同
州。显忠携老幼长驱而北，至郦城县，遣人告永奇，即
挈家出城，至马翅谷口，为金人所及，家属二百口皆
遇害。显忠仅以二十六人奔夏国，具言父母妻子之
亡，切齿疾首。夏主借兵，使招抚延安，见讲和赦书，乃
以所部归朝。至行在，高宗抚劳再三。为前军都统制，
与李贵同破灵壁县，兀术焚庐江而走。太后至临安，
显忠入觐，加保信军节度使。显忠熟西边山川险易，
因上《恢复策》，忤秦桧意，遂降官奉祠。二十九年，金渝
盟，诏显忠以本部捍御，败之。金主亮犯淮西，王权弃
军渡江，朝廷诏以显忠代权。显忠选锐士尽复淮西
州郡，至横山涧，与金射雕军战，敌兵败走，授显忠淮
南制置，擢太尉、宁国军节度使。孝宗即位，兼权池州
驻札御前诸军都统制。隆兴元年，兼淮西招抚使。时
金主褒新立，山东、河北豪杰蜂起，显忠请出师。时张
浚开都督府，命显忠渡江督战，遂复灵壁。邵宏渊围
虹县未下，显忠遣卒开谕降。宏渊耻功不自己出，又
有降千户诉宏渊之卒夺佩刀，显忠立斩之，由是二
将不相能。金帅孛撒自南京率步骑十万来，显忠亲
帅军遇于城南，孛撒大败，遂退走。翌日，益兵至，显忠
谓宏渊并力夹击，宏渊按兵不动，统制周宏等各以
所部兵遁。显忠移军入城，叹咤曰：“天未欲平中原耶，
何沮挠若此！”军还，责授果州团练副使、潭州安置。后
朝廷知其故，移抚州。乾道改元，乃还会稽，除威武军
节度使，复太尉。淳熙四年，召赴行在，七月卒，谥“忠襄。”